د تورخم په پوله د کرونا ټېسټ لازمي کولو پرضد احتجاجونه پېل شوي
د افغانستان سره د تورخم په پوله خواري کوونکو مزدورانو احتجاجونه پېل کړي او د پاکستان د حکومت نه غوښتنه کوي چې په پوله دې د دوی دپاره دکرونا ټېسټ يا معاينې شرط ختم کړی شي ځکه چې دوی د ورځې څو ځله په پوله اوړي راوړي او بيا بيا ورته ټېسټ کول ممکن نه دي.
خېبر/ کراچۍ — د تورخم په پوله د احتجاج کوونکو په استازيتوب د خېبر د لواړګی خوګاخېلود ځوانانو د تنظيم مشر اسرار شينواری تور لګوي چې په پوله د کرونا ټېسټ لازمي کول يوه بهانه ده او د دغه لارې د خواريکښو نه بډې رشتونه اخستل کيږي. وي او ای ډيوه سره په خبرو کې هغه وویل، " دا هسې مسله جوړه کړی شوې د کرونا خبره نشته دا د خلکو تنګېدو پروګرام دی، حقيقت دا دی چې د خلکو نه پېسې اخستل کیږي او پرېښودی کیږي". د خېبر ضلعې د مرستیال کمشنر محمود اسلم وزیر د يادې مسلې په اړه وايي، که څه هم په پوله د کرونا ټېسټ پاليسي جوړه شوې خو په پوله د خواريکښو د ستونزې په اړه به د لوړ پوړو حکومتي چارواکو سره خبره وکړي. وی او ای ډيوه سره په خبرو کې هغه وویل، " څنګه چې د کوېډ 19 دا دوېم لهر [څپه] راغلې ده او په دې کې تيزي راځي ورځ په ورځ، نو دغسې مونږ د تورخم ګېټ لاره د پاکستان او افغانستان په مینځ کې مونږ اېس او پي [ د احتياطي تدابيرو تګلاره] لاګو کړې ده او په دې چې د هغه سايډ [اړخ] نه هم څوک راځي دکرونا ټېسټ به يې کړی وي او د دې سايډ نه چې څوک ځي د کرونا ټېسټ به يې کړی وي". په ورځ کې په پوله د اوړېدونکو راوړېدونکو مزدورانود ستونزې په اړه هغه وويل " پاليسي خو د هر چا دپاره يو شان وي او کېدی شي د دې وجې نه دې مزدوانو ته تکليف وي خو مونږ ته د دې مسلې پته ولګېده نو د بره مشرانو سره به مونږ د دوی اندېښنه شریکه کړو چې دوی ته څه نا څه رعايت ورکړي". د تورخم په پوله مزدورانو دا احتجاجونه په داسې حال کې پېل کړي چې د پاکستان حکومت تېره اوونۍ اعلان کړی ؤ چې د پاکستان او ايران سره په پولو به د تګ راتګ کوونکو کسانو دپاره ضروري وي چې په پوله د کرونا ټېسټونه وکړي او په چا کې چې کرونا وايرس مالوم شي هغوی به بيا د دوه اوونيو پورې په ځايي روغتونونو کې ساتلی شي. د حکومتي شمېرو ترمخه د افغانستان او پاکستان ترمنځه د ورځې په سر د 12زرو نه تر 15زرو پورې کسان تګ راتګ کوي، خو ويل کیږي په پوله د بندېزونو له امله د خلکو د تګ راتګ په شمېره کې کمی راغلی دی. په تورخم کې د خواريکښو د ځايي تنظیم د شمېرو ترمخه د روان کال په لومړي سر کې په پوله د خواري کوونکو شمېره 22سوه وه خو اوس دغه شمېره تر درې زرو پورې رسېدلې ده. خواريکښ وايي کله چې پاکستان د مارچ په مياشت کې د کرونا د مخنيوي په لړ کې د افغانستان سره پولې وتړلې نو دغه کسان د څو مياشتو دپاره بې روزګاره شو او د سختو مالي ستونزو سره مخ شوي وو. د پاکستان او افغانستان په پوله تورخم سوداګر، ټرانسپورټران او خواريکښ وخت په وخت د اسانتياؤ د نشتوالي شکايتونه کوي او د شکایتونو دپاره احتجاجونه هم کوي. ابراهیم شینواری له 2006م کال راهیسې د پښتونخوا په خیبر ضلع کې د وي او اې ډیوه د خبریال په توګه کار کوي، چې د سیمې پر سیاسي، ټولنیزو او تجارتي موضوعاتو رپوټونه جوړوي. په پولیټیکل ساینس کې یې ماسټري کړې ده. شینواري په 1989م کال کې له (مسلم) ورځپاڼې څخه صحافت پیل کړی، بیا یې وخت په وخت له نیوز او ډان ورځپاڼو او بي بي سي پښتو سره هم کار کړی دی.